Goeie nuus: Jayvan op pad huis toeJayvan Janse van Rensburg en sy ma, Carin (11 Junie 2016) Foto: Support Jayvan Janse van Rensburg, Facebook Jayvan Janse van Rensburg van Vereeniging, die driejarige seuntjie wat met kanker gediagnoseer is etlike maande nadat sy pa in ŉ rooftog dood is, is ontslaan uit die hospitaal ná ’n baie geslaagde operasie. Maroela Media het vroeër berig die gesin kon Kaapstad toe vlieg vir Jayvan se operasie in die Vincent Pallotti-hospitaal ná weldoeners op JakarandaFM se program, Good Morning Angels, groot skenkings gemaak het om die operasie moontlik te maak. Carin, Jayvan se ma, het daarna aan Maroela Media vertel die operasie het “goed” afgeloop. “Die dokter kon die kanker ten volle verwyder.” “Wat ŉ groot verrassing! Pokkelpensie is ontslaan, hy kom huis toe!” het Carin Vrydagaand op ŉ Facebook-blad, wat spesiaal vir ondersteuners van Jayvan opgerig is, geskryf. “Ek huil al die hele middag vandat ek gehoor het dokter Hoskings het gesê hy mag huis toe gaan!” Carin het aangedui hulle vlieg Saterdag huis toe. “So so so so dankbaar… My God is ŉ God van wonders! Dankie Here, so dankbaar, so opreg dankbaar!” Volgens die dokters sal Jayvan moontlik eers oor ŉ jaar en ŉ half of selfs twee jaar weer loop. Hulle het vir hom ŉ gipsstut gemaak omdat hulle bang is hy breek sy been. Hy gaan vir minstens nege maande in ŉ rolstoel moet wees. Maroela Media het destyds berig Jayvan se pa, Anton (52), is op 12 Augustus naby sy huis in Drie Riviere, waar hy en sy gesin skaars twee weke tevore ingetrek het, deur gewapende rowers oorval en doodgeskiet. Lees alle vorige berigte oor Jayvan Janse van Rensburg op Maroela Media.